o
Derek Prince
Taistelu maailmassa
Osa 3
Demonit harrastavat häirintää.
Esimerkkinä tästä ajattelen liikemiestä, jolla oli kamala toimistopäivä.
Ilmastointi hajosi, sihteeri ei ollut ajan tasalla ja asiakas uhkasi käräjillä.
Kotimatka seisahtuu, koska on sattunut kolari.
Hän joutuu odottamaan tunnin paistuen kuumassa autossa.
Tilanne ottaa pattiin ja kovasti. Lopulta hän pääsee kotiin,
mutta mikä siellä odottaakaan?
Vaimo ei ole ennättänyt valmistaa ruokaa ajoissa,
tenavat juoksevat ja kiljuvat ja lopulta hän saa raivarin.
Ja siinä samassa demoni iskee häneen.
Se on varjostanut miestä koko päivän odottaen heikkoa hetkeä.
Demonit saastuttavat. Ne ovat likaisia ja saastaisia.
Ne saavat ihmisen tuntemaan itsensä saastaiseksi ja
täyttävät mielen saastalla, väärillä asenteilla, likaisilla tunteilla ja
ajatuksilla varsinkin silloin, kun pitäisi lukea Raamattua tai ylistää.
Mikä tahansa, joka hyökkää juuri tuollaisena hetkenä,
on todennäköisesti demoni. Et tunne itseäsi puhtaaksi.
Voit kyllä laulaa, miten ihanaa on kiittää Jeesuksen verestä,
mutta jokin sisälläsi klikkaa. Demonit saastuttavat.
Demonit piinaavat. Jeesus sanoo, Mat 18,
että se, joka ei anna anteeksi veljelleen tai sisarelleen, annetaan -
mihin? - piinaajien käsiin.
Näin käy, ellemme anna anteeksi, jos haudomme katkeruutta ja kaunaa.
Jeesus sanoo vertauksessaan armottomasta palvelijasta, Mat 18:34,
"kuningas antoi palvelijan piinaajien käsiin",
(suom. käännös: pani palvelijan ankaraan vankeuteen).
Keitä ovat piinaajat? Demoneita. Ne piinaavat monin tavoin;
tunteiden avulla, pelolla, syyllisyydellä, levottomuuden tunteella,
ettet ole tehnyt oikein, mutta et tiedä mitä pitäisi tehdä.
Ne piinaavat fyysisesti.
Olen käsitellyt monia, jotka ovat vapautuneet niveltulehduksesta.
Mielestäni niveltulehdus on demonista.
Se vääntää, piinaa ja tekee toimintakyvyttömäksi.
En kuitenkaan väitä, että kaikki niveltulehdukset
olisivat demonin aiheuttamia, mutta monet ovat.
Viidenneksi, demonit pakottavat tekemään jotain.
Ne saavat meidät tekemään sellaista, mitä emme halua.
Melkein mikä tahansa pakonomainen teko
tai tapa on demonista, ei kuitenkaan kaikki.
Demonit myös orjuuttavat. Esimerkiksi alkoholidemoni orjuuttaa.
Et vain voi olla ilman viskilasiasi. Tiedät, että se on haitallista
etkä sinänsä nauti siitä, mutta silti naukkailet.
Jotkut ovat muulla tavoin orjia, kuten tv:n katselun.
Joillakin on tapana panna tv päälle heti kun he astuvat huoneeseen,
vaikka eivät tiedä mikä ohjelma on menossa, mutta tv:n avaaminen
on yhdelle yhtä pakonomaista kuin viskilasi toiselle.
Kun pakonomainen toiminta ja orjuutus yhdistetään, summana on riippuvuus.
Kulttuurimme on täynnä riippuvuuksia. Väitän, että 99,9 % niistä on demonisia.
Lainaan Raamattua, 1 Kor 6.
Minusta tässä on Raamatun määritelmä riippuvuudesta,
jae 12: "Kaikki on minulle luvallista, mutta kaikki ei ole hyödyksi."
Kaikki on siis luvallista tai laillista. En ole sellaisen lain perään, joka
sanoo: "Et saa syödä sitä etkä tehdä tätä." Mutta kaikki ei ole hyödyksi.
"Kaikki on minulle luvallista, mutta en saa antaa minkään hallita itseäni.
Ruoka on vatsaa varten ja vatsa ruokaa varten,
ja Jumala on tekevä molemmat tarpeettomiksi.
Mutta ruumis ei ole siveettömyyttä vaan Herraa varten,
ja Herra on ruumiinkin valtias."
Paavali mainitsee ylensyönnin ja seksuaalisen moraalittomuuden
esimerkkeinä riippuvuudesta. Ruumiini on Pyhän Hengen temppeli
ja minun kontollani on pitää siitä huolta.
En saa turmella sitä enkä tehdä sille mitään sellaista,
mikä huonontaa sen kuntoa. Katson huolella mitä syön ja juon.
En ole minkään lain alla, mutta yritän kunnioittaa Jumalan temppeliä.
Entä sinä? Huolehditko sinä temppelistäsi?
Jos temppelisi olisi jotain materiaalia, niin etkö pitäisi siitä hyvää huolta?
Lattia olisi lakaistu, ikkunat pesty etkä antaisi villakoirien muodostua
etkä vessan tukkeutua. Entä fyysinen temppelisi?
Miten hyvin huollat sitä?
Sanon nyt jotain sellaista - en laskuta siitä ekstraa -
mitä olen subjektiivisesti kokenut tultuani USA:han 1960-luvulla.
Maassa on ollut kolme väkevää miestä,
jotka ovat pyrkineet dominoimaan sitä.
Ensinnä kapinointi. 1960 maassa nousi kapina.
Raamattu sanoo: "Kapinointi on noituuden vertainen synti".
Aina kun ihmiset alkavat kapinoida he joutuvat tekemisiin
okkultismin eli noituuden demonisten voimien kanssa.
Arvioni mukaan kapinointi on ohi, mutta kapinoitsijat ovat yhä vireitä.
Nyt merkittävin väkevä mies, joka yrittää pitää maata hallussaan,
on mukavuudenhalu.
Siinä missä kirkko piti noituutta ja kapinointia vääränä,
se hyysää mukavuudenhalua. Tähän liittyen kerron vähän itsestäni.
1990 minulla diagnosoitiin vakava sairaus ja
käännyin monesti Jumalan puoleen. Sanoin: "Jumala, en ymmärrä tätä.
Uskon paranemiseen, saarnaan siitä, mutta en ole parantunut,
vaikka olen nähnyt monien parantuneen, silti minä en."
Jumala ei antanut minulle selkeää vastausta, mutta Hän pani minut
miettimään miten olin elänyt edeltävinä vuosina.
Hän ei sanonut sanaakaan eikä kommentoinut mitenkään
vaan Hän näytti minulle monia tilanteita.
Tiedättekö mistä tilanteista Hän muistutti minua?
Ravintoloista. Tajusin, että olin ollut mukavuudenhalun orja.
Paavali sanoo, 2 Tim 1:7, näin: "Eihän Jumala ole antanut meille
pelkuruuden henkeä, vaan voiman, rakkauden ja itsekurin hengen."
Uuden käännöksen mukaan "terveen harkinnan hengen".
Kaikki haluavat valtaa. Kaikki haluavat rakkautta.
Moniko haluaa itsekuria?
Pyhä Henki ei kurita sinua, ellet pidä itseäsi kurissa.
Hän ei tee sitä puolestasi, mutta jos päätät pitää itsesi kurissa,
Pyhä Henki auttaa sinua.
Suren niitä minulle läheisiä ihmisiä, jotka ovat vatsansa orjia.
Täällä tuli oudon hiljaista.
He tuhoavat itseään ja turmelevat Pyhän Hengen temppeliä.
Kuten joku sanoi, "saarna päättyi ja nyt hän sekaantuu toisten asioihin".
"Entä kahvi?"
Kahvi on huumetta, minkä kaikki tietävät.
En väitä, että olisitte kahvista riippuvaisia, mutta neuvon
tekemään näin: Pitäkää parin vuorokauden kahvitauko, niin näette,
oletteko siitä riippuvaisia vai ette.
Jos kahvipaasto ei tunnu missään, niin hyvä on.
Mutta ellette tule toimeen ilman sitä, sitten on vain oltava ilman.
Paavali sanoi: "Kaikki on minulle luvallista, mutta
en saa antaa minkään hallita itseäni."
Se, mistä Amerikassakin on kysymys, on syöminen ja juominen.
Tässä meidän on kysyttävä: "Annanko minkään hallita itseäni?"
Monet kristityt ovat vatsansa orjia,
jos asiasta puhutaan sen oikealla nimellä.
Se on riippuvuutta eli demonista.
En väitä, että teistä pitäisi ajaa ulos demoni,
mutta katsokaa ja kuunnelkaa, mutta muistakaa, että
ette pääse vapaaksi, jos jatkatte tapaanne.
Demonit aiheuttavat heikkoutta ja sairautta.
Melkein kaikki sairaudet VOIVAT olla demonisia.
En sano, että ovat, mutta sairauden voi aiheuttaa demoni.
Sanoin jo, että niveltulehdus on selvä esimerkki ja toinen on migreeni.
Melkein kaikki piinaava saattaa olla demonista, piinaa ja orjuutta.
Nyt tulemme isoon kysymykseen sairauksista.
Te tiedättekin, että rukoilen joskus ihmisten puolesta ja
tarkastan heidän jalkojaan.
Moniko on nähnyt minun tekevän niin? Onko kukaan? Usein käy niin,
että kun pidän kiinni jonkun jalasta ja se alkaa kasvaa pituutta,
niin henkilö vääntelehtii ja kiemurtelee ja käyttäytyy oudosti.
Olen oppinut, että sen aiheuttaa rampauttamisen henki.
Olen nähnyt monien vapautuvan siitä.
Se panee kiemurtelemaan ja aiheuttaa epämuodostumia ja se orjuuttaa.
Tuo demoni oli iskeä minuunkin,
ellen olisi löytänyt hyvää kiropraktikkoa.
Olen valmis ottamaan apua keltä tahansa, joka voi auttaa minua.
Jumalalle kiitos kiropraktikoista ja lääkäreistä!
En ole lääkäreitä vastaan, mutta on yksi lääkäri yli kaiken -
Hänen nimensä on Jeesus.
Seuraavaksi käsittelen miten vapautua demoneista käytännössä.
Ensimmäinen askel: henkilökohtainen usko Kristukseen.
Raamattu sanoo, että Kristus on tunnustuksemme ylipappi.
Meidän tunnustuksemme vapauttaa ylipapin toimimaan.
Ellemme tunnusta Kristusta, Hän ei voi palvella ylipappinamme.
Kun tunnustamme sen mitä Jumala sanoo Sanassaan,
me vapautamme ylipapin toimimaan puolestamme.
Toinen askel: Nöyrtyminen.
Jumala on ylpeitä vastaan, mutta nöyrille hän antaa armon.
En ole löytänyt Raamatusta yhtään kohtaa, jossa Jumala sanoo
nöyrryttävänsä meidät. Jumala sanoo aina: sinun itsesi on nöyrryttävä.
Nöyrtykää siis Jumalan väkevän käden alle,
niin Hän ajan tullen korottaa teidät.
Nöyryys on päätös. Vapautuaksesi demoneista sinun on itse päätettävä:
joko oma arvokkuus tai vapautuminen.
Jos arvokkuutesi on tärkeämpi, et ehkä vapaudu lainkaan.
Ihmiset, jotka vapautuvat, tuntevat itsensä vähäarvoisiksi.
Neuvon kuitenkin hylkäämään arvokkuutesi ja
ottamaan vastaan vapautuksesi.
Vapautumisen jälkeen saat arvokkuutesi takaisin.
Nyt kerron jotain hyvin kaunista Raamatusta.
Oli eräs henkilö, jolle Jumala antoi sellaisen ainutlaatuisen kunnian,
jota kukaan muu ei ole koskaan saanut.
Hän oli ensimmäinen joka todisti, että Jeesus on noussut kuolleista.
Tiedättekin kuka hän oli. Magdalan Maria.
Muistatte myös mitä hänestä kirjoitetaan Mark 16:ssa.
Kiinnittäkää huomiota tähän, jae 9:
"Kun Jeesus oli varhain sapatin jälkeisenä päivänä noussut kuolleista,
Hän ilmestyi ensiksi Magdalan Marialle,
josta Hän oli ajanut ulos seitsemän pahaa henkeä."
Maria ei ollut alempiarvoinen, vaikka hänestä oli ajettu ulos
seitsemän demonia, vaan hän sai olla ensimmäinen
Jeesuksen ylösnousemuksen todistaja. Jeesus tunsi niin voimakasta
myötätuntoa hänen särkynyttä sydäntään kohtaan,
ettei Hän mennyt Isän luo ennen kuin Hän ilmestyi ensin Marialle.
Minusta tämä on Jeesuksen rakkauden parhaita kuvauksia.
Oli yksi nainen, niin surun murtama ja jolle Jeesus oli niin rakas,
ettei Hän lähtenyt maailmasta ennen kuin ilmestyi tälle naiselle.
Kelle Hän ilmestyi? Magdalan Marialle. Mikä oli hänen todistuksensa?
"Hän oli ajanut ulos seitsemän pahaa henkeä."
Veljet ja sisaret, älkää hävetkö, jos tarvitsette vapautusta demoneista.
Silloin te joudutte häpeään, jos ette ylpeydeltänne
salli pahan hengen karkottamista. Ensimmäinen askel on siis
henkilökohtainen usko Kristukseen, toinen, nöyrtyminen ja
kolmas askel on syntien tunnustaminen.
Älä hakemalla hae syntejä, mutta jos Pyhä Henki näyttää
tunnustamattoman synnin, tunnusta se.
Jumala ei lupaa antaa anteeksi syntejä, joita emme halua tunnustaa.
Jos haluat anteeksiantamusta, on oltava valmis tunnustamaan.
"Jos me tunnustamme syntimme, niin Jumala,
joka on uskollinen ja vanhurskas, antaa meille synnit anteeksi ja
puhdistaa meidät kaikesta vääryydestä."
Et kuitenkaan tunnusta syntejä kertoaksesi Jumalalle jotain
mitä Hän ei jo tiedä. Jumala tietää kaiken synneistäsi
paljon ennen kuin tunnustat ne.
Se mitä teet, on syntien tuominen pimeydestä valoon.
Ymmärtääkseni Jeesuksen veri ei puhdista pimeydessä.
Synti on tuotava valoon, vaikka se olisi kuinka noloa tahansa.
Kun tuot syntisi valoon, veri puhdistaa ne valkeammiksi kuin lumi.
En tarkoita syntien tunnustamista minulle tai papille.
Tunnustat ne Herralle. Et tosiaankaan kerro Hänelle
mitään sellaista, jota Hän ei jo tietäisi, koska Hän tietää kaiken.
Silti Hän rakastaa sinua. On Hänen tahtonsa, että tuot syntisi julki.
Kadu kaikkia syntejäsi. Tunnustaminen ei riitä vaan syntejä on kaduttava.
Sananlaskuissa sanotaan: "Joka rikkomuksensa salaa, ei menesty".
Jos salaat syntisi, siitä ei hyvä seuraa.
Joka tunnustaa ja hylkää syntinsä, saa armon.
Synti on siis tunnustettava ja sitten hylättävä se.
Se on heitettävä menemään, olipa kyse miten kalliista asiasta tahansa.
Anna anteeksi toisille. Tämä on tärkeää.
Jos et anna anteeksi toisille, ei Jumalakaan anna anteeksi sinulle.
Näin Jeesus sanoi kun Hän oli opettanut Isä meidän -rukouksen.
Jos sinä annat anteeksi, Jumala antaa sinulle anteeksi.
Ellet anna anteeksi, ei Jumalakaan anna sinulle anteeksi.
On tehtävä päätös.
Anteeksiantaminen ei ole tunne vaan päätös.
Ehkä joku on sinulle velkaa 10 000 euroa,
mutta sinä olet velkaa Jumalalle 100 000 euroa.
Jumala sanoo: "Tehkäämme näin:
Revi velkakirjasi, niin Minä revin omani,
mutta ellet suostu, pidän kiinni saatavistani."
Opetin tästä aiheesta Floridassa. Kokouksen lopulla sievästi pukeutunut
nuori nainen käveli luokseni, seisahtui eteeni ja sanoi:
"Herra Prince, olen juuri antanut anteeksi 30 000 dollarin saatavani."
Hän kääntyi ympäri ja käveli pois. Hän ymmärsi sanomani.
Ehkä teidänkin on syytä repiä velkakirjanne.
Olen huomannut, että kaksi tavallisinta syytä
miksi ihmiset eivät vapaudu demoneista on
anteeksiantamattomuus ja katumattomuus.
On välttämätöntä irrottautua okkultismista ja väärästä uskonnosta.
Kodista on myös hävitettävä okkultistiset esineet.
Jumala sanoi Moosekselle, että jos tuot kotiisi kirottuja esineitä,
niin sinäkin joudut kirouksen alle.
Joillakin teistä on sellaisia esineitä kodissaan, joista
saa kirouksen päälleen, okkultistisia ja taikauskoon liittyviä esineitä.
Tuhoa ne ja siivoa kotisi.
Kerron oman kokemukseni. Isoisäni oli brittiarmeijan upseeri
ja hän oli mukana kukistamassa Boksarikapinaa Kiinassa.
Ehkä et ole kuullut siitä, mutta Kiinassa nousi
nationalistinen kapina noin vuonna 1900.
Britit lähettivät Kiinaan isoisäni komentaman sotajoukon,
joka kukisti kapinan. En väitä, että se piti kukistaa, mutta niin tapahtui.
Isoisäni palasi kotiin mukanaan arvokkaita kiinalaisia antiikkiesineitä,
jotka joutuivat äitini kautta minulle.
Esineiden joukossa oli neljä kauniisti kirjottua kiinalaista lohikäärmettä.
Ne olivat tosi kauniita. Niillä oli viisi suurta kynttä.
Lohikäärme, jolla on viisi kynttä, on keisarillinen lohikäärme.
Kehystytin ne ja ripustin ne olohuoneen seinälle.
Kun aloin ajaa ihmisistä pahoja henkiä,
Herra otti minut puhutteluun.
Hän sanoi: "Sanopa, ketä lohikäärme kuvaa Raamatussa?"
Ei tarvinnut olla teologi pystyäkseen vastaamaan. Sanoin: "Saatana".
Hän sanoi: "Katsotko, että on soveliasta, että sinä saarnaajana,
pidät olohuoneesi seinällä kuvia paholaisesta?"
Ymmärsin yskän ja hävitin kuvat.
Kerron vielä tämän: en tehnyt mitään muutoksia,
vaan jatkoin saarnaamistani entiseen tapaan. Olin matkasaarnaaja,
mutta seuraavana vuonna tuloni tuplautuivat.
Varmaan ymmärrätte, etteivät tuloni olisi kaksinkertaistuneet,
ellen olisi poistanut estettä Jumalan siunaukselta.
Hävittäkää siis kaikki okkultistiset esineet.
Vaarallisimpia ja ovelimpia okkultismin muotoja on vapaamuurarius.
Jos joku sukulaisesi tai sinä itse olet ollut tekemisissä
vapaamuurariuden kanssa, katkaise yhteytesi ehdottomasti ja
lopullisesti, lopeta se, häädä se kodistasi.
Älä ole missään tekemisissä sen kanssa.
Kamalimmat demonitapaukset, joita olen nähnyt,
ovat liittyneet vapaamuurareihin.
Anna anteeksi toisille.
Katkaise yhteytesi okkultismiin ja vääriin uskontoihin.
Jumala varoitti Moosesta:
"Jos tuot kotiisi saatanallisia esineitä, niiden kirous lankeaa yllesi".
Valmistaudu vapautumaan jokaisesta elämääsi varjostavasta kirouksesta.
Jeesuksesta tehtiin kirous ristillä. Se oli viimeinen vitsaus,
joka oli Hänen päällään, jotta Hän vapahtaisi meidät kaikesta kirouksesta,
ja jotta saisimme saman siunauksen kuin Abraham.
Kirjapöydällä on kirjani "Siunaus vai kirous; valinta on sinun"
Se on käsittääkseni ihmeellisintä tekstiä,
jonka Jumala on kirjoitettavakseni antanut.
Jotkut puhuvat pahojen henkien karkottamisesta.
En tiedä muuta kirjaa, joka käsittelee systemaattisesti ja läpikotaisin kirousta.
Monet amerikkalaiset, britit ja eurooppalaiset eivät usko kirouksiin.
He luulevat olevansa taikauskoisia.
Afrikassa ja Aasiassa tiedetään, että kiroukset ovat todellisia.
Ne ovat yhtä todellisia täälläkin, mutta ne on puettu sieviin asuihin.
Kirouksesta voi vapautua. Miksi?
Koska Jeesuksesta tehtiin kirous ristillä.
Se on ainoa perusta, jolla kirouksista voi vapautua.
Tukeudu Jumalaan ja liity Hänen puolelleen. Sano Hänelle:
"Jumala, olen Sinun lapsesi, sinun palvelijasi.
Haluan palvella Sinua ja elää Sinulle.
Vihaan kaikkea, mikä erottaa minut Sinusta. Haluan olla vain Sinun."
Yhdeksäs askel: karkota. Tämä on hyvin tärkeää.
Siksi otsikoin kirjani "He karkottavat demoneita".
"Karkottaa" ei ole uskonnollinen sana.
Etsin sanaa, joka ei olisi uskonnollinen.
Tosin "karkottaa" -sanaa käytetään joissain UT:n käännöksissä.
Mitä on karkottaminen? Sisälläsi on jotain, jota et halua. Mitä teet?
Karkotat sen. Hengität ja puhallat sen ulos. Yskit sen ulos.
Huudat sen ulos kunnes saat sen ulos,
koska et halua, että se on sisälläsi.
Seuraava tapaus sattui vuosia sitten Washington D.C:ssä.
Äiti toi luokseni 4-vuotiaan pojan ja pyysi rukousta.
Kysyin mikä poikaa vaivaa? "Allergiat", sanoi äiti.
"Millaiset allergiat?" "Ruoka-allergiat".
"Mille ruualle?" Äiti vastasi: "Kysy mille hän ei ole allerginen?"
Allergia oli mielestäni pahan hengen aiheuttama.
Selitin pojalle yksinkertaisella kielellä, että sisälläsi on paha henki,
joka ei anna sinun syödä ruokaa, josta todella pidät.
Käsken nyt hengen ulos sinusta Jeesuksen nimessä.
Sinun täytyy henkäistä se ulos.
Poika oli kuin pikkusotilas ja kaikki tapahtui kuin armeijassa.
Käskin: "Tule ulos senkin henki!"
ja kehotin poikaa puhaltamaan keuhkot tyhjiksi. Hän puhalsi neljästi.
Siinä ei ollut tunteita eikä muutakaan kummallista.
En tiennyt mitä oli tapahtunut. Sanoin vain, että tein sen minkä pystyin.
Poika lähti pois äitinsä kanssa.
Kolmen päivän kuluttua äiti tuli takaisin. "Rukoilisitko puolestani".
Kysyin mikä hätänä? "Allergiat." Kerro ensin mitä pojallesi tapahtui.
"Kun menimme kotiin, poika marssi jääkaapille ja pisteli poskeensa
mieliherkkujaan eikä mitään allergiaoireita ilmaantunut."
Karkottaminen on niin yksinkertaista,
etteivät uskonnolliset ihmiset osaa sitä aina tehdä.
Sain kerran kirjeen eräältä naiselta:
"Veli Prince, älä emmi kertoa ihmisille puhaltaa paha henki ulos.
Mieheni kävi eräässä kokouksessasi, tuli eteen ja rukoili
antamasi ohjeen mukaan, hän puhalsi neljästi ja siinä kaikki.
Siitä lähtien mieheni on ollut eri ihminen."
Voimme karkottaa pahoja henkiä täällä maan päällä.
Kirjani sivuilla 216 ja 217 on vapautumisen rukous.
Mieti hetki mitä olen sanonut, avaa sydämesi ja mielesi Herralle
ja sano Hänelle: "Herra, onko minussa mitään sellaista
josta Sinä haluaisit minun pääsevän eroon?"
Jos haluat tilata Derek Princen opetuksia, -
ota yhteyttä ja pyydä tuoteluetteloamme.
Yhteystietomme näkyvät ruudussa.
Suomennos: Kai Mäkelä